Բենուա Շեյրու

**Բենուա Շեյրու** (, ), ֆրանսիացի նախկին ֆուտբոլիստ։ Խաղացել է կենտրոնական կիսապաշտպանի դիրքում։ Շեյրուն հայտնի էր իր դաշտի տեսողության, գնդակի ճիշտ բաշխման և գոլային փոխանցումներ տալու կարողության համար։ Ֆրանսիացին հանդես է եկել Լիլում, Օսերում և Մարսելում, իսկ 2015 թվականին տեղափոխվել է կանադական Տորոնտո, որտեղ ավարտել է պրոֆեսիոնալ ֆուտբոլիստի կարիերան 2017 թվականին։ Շեյրուն խաղացել է Ֆրանսիայի մինչև 19, մինչև 20 և մինչև 21 տարեկանների հավաքականներում, սակայն ազգային հավաքականից հրավեր չի ստացել։ Նրա մեծ եղբայրը՝ Բրունո Շեյրուն նույնպես ֆուտբոլիստ է և հանդես է եկել Լիվերպուլում։

## Ակումբային կարիերա
### Լիլ
Շեյրուն իր կարիերան սկսել է Ռասինգ Փարիզում։ 1997 թվականին նա միացավ Ֆրանսիայի երկրորդ դիվիզիոնում հանդես եկող Լիլին։

Իր պրոֆեսիոնալ դեբյուտը նշեց 1999 թվականի սեպտեմբերի 3-ին՝ Թուլուզի դեմ խաղում։ Նա դարձավ ակումբի հիմնական կազմի խաղացող, սակայն ստացավ վնասվածք և դուրս մնաց կազմից։ Նա թիմ վերադարձավ 2000-01 մրցաշրջանում, երբ Լիլը արդեն հանդես էր գալիս Լիգա 1-ում, սակայն այդ մրցաշրջանում անցկացրեց ընդամենը 8 հանդիպում։ Հաջորդ մրցաշրջանում նա անցկացրեց 23 հանդիպում առաջնությունում և 4 հանդիպում՝ ՈՒԵՖԱ Գավաթում։ Բրունո Շեյրուի՝ Լիվերպուլ տեղափոխությունից հետո, Բենուան դարձավ ավելի կարևոր ֆուտբոլիստ իր թիմի համար։ 2002 թվականի հոկտեմբերի 5-ին Շեյրուն խփեց իր առաջին պրոֆեսիոնալ գոլը՝ Մարսելի դեմ խաղում։ Այս մրցաշրջանում նա անցկացրեց 38 հանդիպում՝ օգնելով իր թիմին զբաղեցնել 5-րդ հորիզոնականը առաջնությունում և որակավորվել ՈՒԵՖԱ Ինտերտոտո գավաթին։ Լիլի կազմում իր վերջին մրցաշրջանում Շեյրուն անցկացրեց 27 հանդիպում առաջնությունում՝ դառնալով 1 գոլի հեղինակ։

### Օսեր
2004 թվականին Շեյրուն տեղափոխվեց Օսեր։ Օսերի կազմում իր առաջին մրցաշրջանում ֆրանսիացին անցկացրեց 44 հանդիպում՝ դառնալով 2 գոլի հեղինակ, իսկ Օսերը զբաղեցրեց 8-րդ հորիզոնականը առաջնությունում։ ՈՒԵՖԱ Գավաթում նա անցկացրեց 8 խաղ, իսկ Օսերը հասավ գավաթի քառորդ եզրափակիչ, որտեղ պարտվեց ԲԿՄԱ Մոսկվային։ 2005 թվականի փետրվարի 24-ին՝ ՈՒԵՖԱ Գավաթի 1/8 եզրափակչի Այաքսի դեմ խաղում Շեյրուն խփեց իր առաջին գոլը եվրոգավաթներում։ 2005 թվականի հունիսի 4-ին Շեյրուն նվաճեց իր պրոֆեսիոնալ կարիերայի առաջին գավաթը՝ հաղթելով 2005 թվականի Ֆրանսիայի գավաթը։

2005-06 մրցաշրջանում Օսեր տեղափոխվեց հոլանդացի Թոմաս Կալենբերգը, ում հետ Շեյրուն տպավորիչ համագործակցություն կազմեց։ Այս մրցաշրջանում ֆրանսիացին անցկացրեց 35 հանդիպում առաջնությունում՝ դառնալով 2 գոլի հեղինակ։ 2006-07 մրցաշրջանում Շեյրուն դարձավ Օսերի ավագը։ Օսերը իր 3-րդ անընդմեջ մրցաշրջանում հասավ ՈՒԵՖԱ Գավաթ, սակայն զբաղեցրեց 4-րդ հորիզոնականը խմբային փուլում։ Ակումբը զբաղեցրեց 8-րդ հորիզոնականը առաջնությունում՝ դուրս մնալով եվրոպական առաջնությունների գոտուց։ 
[ձախից|մինի|264x264փքս|Շեյրուն [Օլիմպիկ (ֆուտբոլային ակումբ, Մարսել)|Մարսելի կազմում 2013 թվականին]]

### Մարսել
2007 թվականի հունիսի 21-ին Շեյրուն 4 տարվա պայմանագիր կնքեց Մարսելի հետ։ Ակումբը նրա համար վճարեց 5 միլիոն եվրո։ Շեյրուն ներկայացվեց Գաել Ժիվեի և Լորան Բոնարի հետ միասին և ստացավ 7 համարի մարզաշապիկը։ Իր դեբյուտը ակումբում նշեց 2007 թվականի օգոստոսի 4-ին՝ Ստրասբուրգի դեմ խաղում։ Շեյրուն 3-կողմանի համագործակցություն կազմեց Սամիր Նասրիի և ալբանացի Լորիկ Ցանայի հետ։ Շեյրուն դարձավ 2 գոլի հեղինակ՝ գրավելով Բորդոյի և Լանսի դարպասը։ Մարսելը գրավեց 3-րդ հորիզոնականը առաջնությունում՝ զիջելով Լիոնին և Բորդոյին։ Շեյրուն ընդգրկվեց Լիգա 1-ի մրցաշրջանի խորհրդանշական հավաքականում, ինչպես նաև՝ մասնակցեց իր կարիերայի առաջին Չեմպիոնների Լիգային, սակայն Մարսելը զբաղեցրեց 3-րդ տեղը խմբային փուլում և մրցաշրջանի մնացած մասը անցկացրեց ՈՒԵՖԱ Գավաթում։ Այստեղ Մարսելը հասավ 1/8 եզրափակիչ, որտեղ պարտվեց Զենիտին։ Շեյրուն խփեց իր միակ գոլը առաջնությունում Մոսկվայի Սպարտակի դեմ խաղում։

2008-09 մրցաշրջանը Շեյրուի կարիերայի լավագույն մրցաշրջաններից մեկն էր։ Նա մասնակցեց 34 հանդիպման առաջնությունում՝ դառնալով 3 գոլի և 7 գոլային փոխանցման հեղինակ։ Այնուամենայնիվ, Մարսելը զբաղեցրեց 2-րդ տեղը՝ 3 միավորով զիջելով Բորդոյին։ Շեյրուն խփեց իր առաջին 2 գոլերը Սենտ Էտիենի և Գրենոբլի դեմ խաղերում։ 2009 թվականի ապրիլի 26-ին գոլի հեղինակ դարձավ Լիլի դեմ՝ 2-1 հաշվով ավարտված խաղում։ Հաջորդ խաղում ֆրանսիացին տվեց 2 գոլային փոխանցում, իսկ Մարսելը 4-0 հաշվով հաղթեց Ռենին։ Շեյրուն 2-րդ տարին անընդմեջ ընդգրկվեց մրցաշրջանի խորհրդանշական հավաքականում։ Եվրոպայում, Մարսելը կրկին զբաղեցրեց 3-րդ տեղը Չեմպիոնների Լիգայի խմբային փուլում և տեղափոխվեց ՈՒԵՖԱ Գավաթ, որտեղ հասավ քառորդ եզրափակիչ՝ պարտվելով Շախտյորին։

2009-10 մրցաշրջանում Շեյրուն անցկացրեց 45 հանդիպում բոլոր մրցաշարերում՝ դառնալով 8 գոլի և 7 գոլային փոխանցման հեղինակ, իսկ Մարսելը հաղթեց Լիգա 1-ը և Ֆրանսիայի լիգայի գավաթը՝ եզրափակչում պարտության մատնելով Բորդոյին։ Շեյրուն 3-րդ տարին անընդմեջ ընդգրկվեց մրցաշրջանի խորհրդանշական հավաքականում։ Շեյրուն Մարսելի հետ հաղթեց լիգայի գավաթը նաև 2011 և 2012 թվականներին։

Շեյրուն Մարսելի կազմում անցկացրած 7 մրցաշրջաններում մասնակցեց 305 խաղի՝ դառնալով 28 գոլի և 32 գոլային փոխանցման հեղինակ։

### Տորոնտո
2015 թվականի հունվարի 29-ին Շեյրուն տեղափոխվեց ՄԼՍ-ում հանդես եկող Տորոնտո։ Իր դեբյուտը ակումբի կազմում նշեց մարտի 8-ին՝ Վանկուվեր Ուայթքեփսի դեմ խաղում։ 2016 թվականի նոյեմբերի 30-ին Շեյրուն դարձավ հաղթական գոլի հեղինակը Մոնրեալ Իմպակտի դեմ խաղում՝ օգնելով Տորոնտոյին դուրս գալ ՄԼՍ Գավաթի եզրափակիչ, որտեղ Տորոնտոն պարտվեց Սիեթլ Սաունդերսին հետխաղյա 11-մետրանոցների հարվածաշարում։

2017 թվականի դեկտեմբերի 9-ին Շեյրուն փոխարինեց Մարկո Դելգադոյին 2017 թվականի ՄԼՍ Գավաթի եզրափակչում՝ Սիեթլ Սաունդերսի դեմ խաղում։ Տորոնտոն հաղթեց 2-0 հաշվով՝ այդ մրցաշրջանում ձևակերպելով տրեբլ՝ հաղթելով Կանադայի առաջնությունը, ՄԼՍ-ը և ՄԼՍ-ի գավաթը։

2017 թվականի դեկտեմբերի 21-ին Շեյրուն հայտարարեց պրոֆեսիոնալ ֆուտբոլիստի կարիերան ավարտելու մասին։ Նա հայտարարեց, որ կմնա Տորոնտոյում և կաշխատի որպես Տորոնտոյի ակադեմիայի մարզիչ։

## Կարիերայի վիճակագրություն

## Նվաճումներ
### Ակումբային
* **[[Լիլ (ֆուտբոլային ակումբ)|Լիլ]]**
** Լիգա 2․ 1999–2000
* **[[Օսեր ՖԱ|Օսեր]]**
** Ֆրանսիայի գավաթ․ 2005
* **[[Օլիմպիկ (ֆուտբոլային ակումբ, Մարսել)|Մարսել]]**
** Լիգա 1․ 2009–10
** Ֆրանսիայի լիգայի գավաթ․ 2010, 2011, 2012
* **[[Տորոնտո ՖԱ|Տորոնտո]]**
** ՄԼՍ Գավաթ․ 2017
** ՄԼՍ․ 2017
** ՄԼՍ Փլեյ-օֆֆ․ 2016, 2017
** Կանադայի առաջնություն․ 2016, 2017
** Տրիլիումի գավաթ․ 2016, 2017

### Միջազգային
* **Ֆրանսիա Մ19**
** ՈՒԵՖԱ Եվրոպայի Մ19 առաջնություն․ 2000

### Անհատական
* Լիգա 1-ի խորհրդանշական հավաքական․ 2007–08, 2008–09, 2009–10
* Ջորջ Գրոսի մրցանակ․ 2016

## Ծանոթագրություններ

## Արտաքին հղումներ
* Շեյրուն transfermarkt-ում
* Շեյրուն WhoScored.com կայքում
* Շեյրուն Լիգա 1-ի պաշտոնական կայքում
* Շեյրուն ՈՒԵՖԱ-ի պաշտոնական կայքում
* Շեյրուն ՄԼՍ-ի պաշտոնական կայքում

Կատեգորիա:Լիլի ֆուտբոլիստներ
Կատեգորիա:Տղամարդկանց ֆուտբոլի կիսապաշտպաններ
Կատեգորիա:Տորոնտոյի ֆուտբոլիստներ
Կատեգորիա:Օլիմպիկ Մարսելի ֆուտբոլիստներ
Կատեգորիա:Օսերի ֆուտբոլիստներ
Կատեգորիա:Ֆրանսիացի ֆուտբոլիստներ